0.27 gram. Det vejer én dåsering. Og hvis der er nogle, som burde vide netop det, så er det eleverne fra Nors Skole i Thy, for de har bogstaveligt talt haft fingrene nede i dem. - Vi har samlet næsten 78 kilo dåseringe. Det fortæller Mette Pedersen, som er lærer på Nors Skole. Indsamlingen af ringene begyndte i 2018, hvor to elever ville samle ind, og derefter gik hele skolen med ind i projektet, men corona satte en stopper for det. De seneste tre år har skolen så gjort en ihærdig indsats for at få indsamlingen til at rulle igen. - Vi har samlet næsten 78 kilo dåseringe. Bare ét kilo svarer til lidt over 3000 dåseringe, så det er rigtig mange. Hvis vi regner sammen i alt, så bliver det til cirka 285.266 dåseringe, vi har samlet nu, siger Mette Pedersen. At samlingen skulle blive så stor, var ikke noget, som Simon Oddershede fra sjette klasse havde troet. - Det er helt vildt, hvor mange man egentlig kan samle på tre år. Jeg havde bare forventet, at det blev 100.000 måske, siger han. To gode formål Torsdag morgen var sidste dag, hvor eleverne kunne medbringe ringe til samlingen. - Hver morgen har børnene afleveret deres dåseringe til morgensang i en glasbeholder. Når den så har været fyldt, har vi vejet den og på den måde regnet frem til, hvor mange der cirka er, siger Mette Pedersen. Nors Skole har valgt at indsamlingen har to hovedformål. Det ene er til benproteser i Vietnam, Malaysia og Thailand. Dåseringene skal gives videre til en skrotspecialist, og så vil pengene derfra gå til et projekt, som samler ind til benproteser. Det andet mål er, at eleverne med indsamlingen kan komme med i børnenes rekordbog. Men i sidste uge var indsamlingen ikke stor nok, så derfor har der her i slutspurten blevet gjort lidt ekstra. -  Vi tog os sammen og har hjulpet hinanden. Børnene har taget den ene lille pose med efter den anden. Det er både fra børnenes venner, bekendte og forældre. Og så har vi en lokal facebookside, som hedder Nors by, og der har alle hjulpet til, fortæller Mette Pedersen. Håbet er nu, at der er ringe nok til at komme i rekordbogen. - Det tror vi, at vi har en god chance for. Det sidste, vi har set, det er 197.930. Så hvis vi har 285.266, så håber vi, at den bliver godkendt. Vi tror på, at vi har en god chance. - Det er fantastisk, når fællesskabet kan gøre, at vi kan samle så meget og gøre noget for hinanden, siger Mette Pedersen.

Referat:
Eleverne på Nors Skole har indsamlet næsten 78 kilo dåseringe, og de håber på, at flere kan få glæde af dem.